text: Flemming Just ny direktør for Sydvestjyske Museer
  28 juni 2011 kl. 17.09
  I et stort ansøgerfelt har bestyrelsen for Sydvestjyske Museer besluttet at ansætte Flemming Just som ny direktør
  Han kommer fra en stilling som professor og institutleder ved Syddansk Universitet i Esbjerg.
  Formand for museet, Birthe Rasmussen, udtrykker stor glæde over, at det er lykkedes at besætte direktørposten med en meget ?tung? person.
  ?Flemming har i sin tid på Syddansk Universitet været en utrolig skaberkraft. Han har en stærk faglighed som professor og dr.phil. i historie og har været i stand til at hente mange midler og projekter hjem til universitetet. Ikke mindst har han en omfattende ledelseserfaring og er involveret i mange bestyrelser og i udviklingsarbejde. Vi er derfor overbeviste om, at vi har fundet den rette person til både at samle det fusionerede museum og bringe det et stort skridt videre,? siger Birthe Rasmussen
  Flemming Just er selv rundet af den sydvestjyske muld. Han er født i Grimstrup uden for Esbjerg, boede i mange år i Bramming og bor nu i Ribe, og hele hans arbejdsliv har været i Esbjerg. Han blev student fra Esbjerg Gymnasium og vendte efter endte studier i Århus tilbage til Esbjerg som andelsforsker ved Sydjysk Universitetscenter i 1982. Ved fusionen, der skabte Syddansk Universitet i 1998, blev han prorektor for den fusionerede institution og var med til at bygge historiestudiet op i Esbjerg. De seneste fem år har han været institutleder på Institut for Miljø- og Erhvervsøkonomi.
  ?Det er naturligvis med vemod, at jeg forlader Syddansk Universitet efter 29 fantastiske år, men jeg havde lyst til at vende tilbage til mit faglige udgangspunkt. Direktørstillingen er så interessant og udfordrende, at jeg ikke kunne lade være at søge, da Sydvestjyske Museer rummer rigtig meget kompetence og har store muligheder for at udvikle sig yderligere,? siger Flemming Just
  Flemming Just tiltræder 1. august.
  